**Informāciju sagatavoja Ārlietu ministrijas Preses un informācijas nodaļa**

**Eiropas Cilvēktiesību tiesa noraida sūdzību lietā „Gubenko pret Latviju”**

**03.11.2015**

Eiropas Cilvēktiesību tiesa (Tiesa) ir pieņēmusi galīgo lēmumu lietā "Gubenko pret Latviju", atzīstot iesniegto sūdzību par nepieņemamu tālākai izskatīšanai pēc būtības un izbeidzot tiesvedību šajā lietā.

Lietā *Gubenko pret Latviju*, iesniedzējs, Starptautiskās Krišnas apziņas biedrības sekotājs, atsaucoties uz Konvencijas 9.pantu (reliģijas brīvība), sūdzējās par to, ka cietuma vadība, kurā viņš izcieta piespriesto brīvības atņemšanas sodu, liedza viņam kamerā turēt virkni reliģiskas nozīmes priekšmetu (lūgšanu krelles, audioatskaņotāju un audio kasetes ar lūgšanām u.c.). Tiesa sūdzību noraidīja, jo iesniedzējs nebija pienācīgā kārtā vērsies ar iesniegumu Satversmes tiesā, apstrīdot 2006. gada 30. maija Ministru kabineta noteikumu Nr.423 “Brīvības atņemšanas iestādes iekšējās kārtības noteikumi” attiecīgās normas, un tādēļ nebija izsmēlis viņam pieejamos nacionālos tiesiskās aizsardzības līdzekļus.

Tiesas lēmums ir galīgs un nepārsūdzams.

Pilns Tiesas lēmuma teksts angļu valodā ir pieejams [Tiesas tiešsaistes vietnē](http://hudoc.echr.coe.int/sites/eng/Pages/search.aspx). Lai atrastu lēmumu, Tiesas datu bāzes izvērstās meklēšanas sadaļā (ADVANCED SEARCH) jāievada iesnieguma numurs ([6674/06](http://hudoc.echr.coe.int/eng#%7B%22appno%22:[%226674/06%22]%7D)) un pasludināšanas datums (03/11/2015).